Na temelju članka 10 stavka 3. Zakona o financiranju političkih aktivnosti, izborne promidžbe i referendum („Narodne novine“ broj 29/19) i članka 34. Statuta Općine Viškovo („Službene novine“ broj 3/18), Općinsko vijeće Općine Viškovo, na \_\_\_\_. sjednici održanoj \_\_\_. srpnja 2019. godine donijelo je

**ODLUKU**

**O FINANCIRANJU POLITIČKIH STRANAKA I NEZAVISNIH VIJEĆNIKA**

Članak 1.

Ovom se odlukom uređuje način financiranja političkih stranaka, čiji su kandidati izabrani za članove vijeća u Općinskom vijeću Općine Viškovo (u daljnjem tekstu: Općinsko vijeće) i izabranih nezavisnih vijećnika Općinskog vijeća.

Članak 2.

(1) Sredstva za financiranje političkih stranaka i nezavisnih vijećnika osiguravaju se u Proračunu Općine Viškovo.

(2) Mjesečna naknada za svakog člana stranke u Općinskom vijeću utvrđuje se u visini od 292,00 kuna i za nezavisnog vijećnika 292,00 kuna neto.

(3) Za svakoga člana Općinskog vijeća podzastupljenog spola, političkim strankama i nezavisnim vijećnicima pripada pravo na naknadu u visini od 10 % iznosa predviđenog po svakom članu Općinskog vijeća.

(4) Podzastupljenost spola u smislu stavka 3. ovoga članka postoji ako je zastupljenost jednog spola u Općinskom vijeću niža od 40 %.

Članak 3.

(1) Pravo na redovito godišnje financiranje iz sredstava proračuna Općine Viškovo imaju političke stranke koje su prema konačnim rezultatima izbora dobile mjesto člana u Općinskom vijeću i nezavisni vijećnici.

(2) Sredstava koja su osigurana za redovito godišnje financiranje političkih stranaka doznačuju se na žiro račun političke stranke odnosno na poseban račun nezavisnog vijećnika, tromjesečno u jednakim iznosima odnosno ako se početak ili završetak mandata ne poklapaju s početkom ili završetkom tromjesečja, u tom se tromjesečju isplaćuje iznos razmjeran broju dana trajanja mandata.

Članak 4.

Sredstva iz članka 2. ove Odluke raspoređuju se na način da se utvrdi jednaki iznos sredstava za svakog člana u Općinskom vijeću, tako da pojedinoj političkoj stranci koja je bila predlagatelj liste pripadaju sredstva razmjerna broju dobivenih mjesta članova u Općinskom vijeću, prema konačnim rezultatima izbora za članove Općinskog vijeća.

Članak 5.

(1) Nezavisni vijećnici dužni su najkasnije u roku od 60 dana od početka mandata otvoriti poseban račun za redovito godišnje financiranje svoje djelatnosti.

(2) Pisanu obavijest o otvaranju posebnog računa iz stavka 1. ovoga članka, s podacima o tom računu, nezavisni zastupnici odnosno nezavisni vijećnici dužni su najkasnije u roku od osam dana od dana njegova otvaranja dostaviti Općinskom vijeću te Državnom izbornom povjerenstvu.

Članak 6.

Općina Viškovo će nakon završetka poslovne godine, a najkasnije do 1. ožujka tekuće godine za prethodnu godinu objaviti na svojim mrežnim stranicama izvješće o iznosu raspoređenih i isplaćenih sredstava iz proračuna jedinice samouprave za redovito godišnje financiranje svake političke stranke zastupljene u predstavničkom tijelu jedinice samouprave i svakog nezavisnog vijećnika.

Članak 7.

(1) Stupanjem na snagu ove Odluke prestaje važiti Odluka o financiranju političkih stranaka i nezavisnih vijećnika („Službene novine Općine Viškovo“ broj 30/07. i 41/07.)

(2) Razliku sredstava za redovito godišnje financiranje političkih stranaka i nezavisnih vijećnika za razdoblje od 01. siječnja do 31. ožujka 2019. godini isplatiti će se do 31. prosinca 2019. godine.

Članak 8.

Ova Odluka stupa na snagu osmog dana od dana objave u „Službenim novinama Općine Viškovo“ i dostavlja se Državnom izbornom povjerenstvu.

KLASA:

URBROJ

Viškovo, ---------- 2019

OPĆINSKO VIJEĆE OPĆINE VIŠKOVO

Predsjednica Općinskog vijeća

Ksenija Žauhar, mag. paed.

Obrazloženje

Odluke o financiranju političkih stranaka i nezavisnih vijećnika

Stupanjem na snagu novog Zakona o financiranju političkih aktivnosti, izborne promidžbe i referenduma („Narodne novine“ broj 29/19) bilo je potrebno uskladiti trenutno važeću Odluku o financiranju političkih stranaka i nezavisnih vijećnika.

Navedenim Zakonom određeni su minimalni iznosi za redovito godišnje financiranje političkih stranaka i nezavisnih vijećnika iz proračuna jedinica lokalne i regionalne samouprave koja ih je dužna osigurati.

Pravo na redovito godišnje financiranje iz sredstava proračuna jedinice samouprave imaju političke stranke koje su prema konačnim rezultatima izbora dobile mjesto člana u predstavničkom tijelu jedinice samouprave i nezavisni vijećnici.

Također je navedenim Zakonom propisana obveza jedinice lokalne samouprave da objave izvješća o iznosu raspoređenih i isplaćenih sredstava iz proračuna jedinice samouprave za redovito godišnje financiranje svake političke stranke zastupljene u predstavničkom tijelu jedinice samouprave i svakog nezavisnog vijećnika, nakon završetka poslovne godine, a najkasnije do 1. ožujka tekuće godine za prethodnu godinu.

Obzirom na prednje navedeno predlaže se donošenje Odluke o financiranju političkih stranaka i nezavisnih vijećnika.

Općinska načelnica

Sanja Udović, dipl. oec.